Vendsyssel FF har stadig mulighed for at rykke op i Superligaen. Det står klart efter Vendsyssel netop har vundet 1-0 over Silkeborg på Hjørring stadion. Vendsyssel FF vandt i efteråret den ene kamp efter den anden, men efter vinterpausen er holdet raslet ned i statistikken. - Det var en stor forløsning. Vi nyder det rigtig meget, og alle får en øl lige nu, siger sportschef Jacob Krüger. I lørdags måtte holdet også sige farvel til cheftræner Ove Christensen og assistent Henrik Jensen, der trak sig med øjeblikkelig virkning. De er blevet afløst af tidligere cheftræner Ole Søndergaard, sportschef Jacob Krüger og Henrik Pedersen, som altså førte holdet til sejr i dag. - Det er nogle år siden, og jeg havde faktisk lige glemt, hvor hårdt det er at være træner. Spillerne ydede en fabelagtigt præstation her til aften, siger Jacob Krüger. Lige nu ligger holdet på 4. pladsen i tabellen.

Opsummering:
Vendsyssel FF vinder 1-0 over Silkeborg. Holdet har dermed stadig mulighed for oprykning.